बीवी कल मायके में थी और मैं बहुत दिनों बाद लंबी तान कर सोया। ज़ाहिर है, भरपूर नींद भी आई और सपने भी आए। जब बीवी बैडरूम में साथ होती है तो सपनों पर भी कर्फ्यू लगा रहता है। इस बार जैसे ही कर्फ्यू में छूट मिली तो सपनों की रील चलनी शुरू हो गई। सपना न तो डरावना था और न ही सुहावना। यानि कि सपने में न तो महँगाई ने चाँटे मारे और न ही किसी फीमेल ने किसी रोमांटिक प्रसंग को अंजाम दिया। सपने में देश के एक रहनुमा अवतरित हुए और मैंने पूरे पाँच घंटे उनसे गुफ़्तगू की। मुल्क में अपनी स्थिति से लेकर मुल्क की स्थिति पर उनसे व्यापक चर्चा हुई। देश के होनहार नागरिक के नाते मेरा यह फ़र्ज़ बनता है कि इस चर्चा यानि गुफ़्तगू यानि साक्षात्कार को आप सबके मानस पटल पर रखा जाए। संपादक की पूर्वानुमति के साथ लीजिए पेश हैं - देश के रहनुमा से सपने में लिए साक्षात्कार के कुछ ग़ैरसंपादित अंश -